ข้อบัญญัติองค์การบริหารส่วนตำบลโพนจานเรื่อง การกำจัดสิ่งปฏิกูลและมูลฝอยพ.ศ. ๒๕๖๐ โดยที่เป็นการสมควรตราข้อบัญญัติองค์การบริหารส่วนตำบลโพนจานว่าด้วยการกำจัดสิ่งปฏิกูลและมูลฝอยอาศัยอำนาจตามความในมาตรา๖๗ (๒) และมาตรา ๗๑ แห่งพระราชบัญญัติสภาตำบลและองค์การบริหารส่วนตำบลพ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล(ฉบับที่ ๕) พ.ศ. ๒๕๔๖ ประกอบกับมาตรา ๒๐ มาตรา ๕๔ มาตรา ๕๕ มาตรา ๕๘ มาตรา ๖๓ แห่งพระราชบัญญัติการสาธารณสุขพ.ศ. ๒๕๓๕ โดยความเห็นชอบของสภาองค์การบริหารส่วนตำบลโพนจานและนายอำเภอโพนสวรรค์จึงตราข้อบัญญัติไว้ ดังต่อไปนี้ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลโพนจานเรื่อง การกำจัดสิ่งปฏิกูลและมูลฝอย พ.ศ. ๒๕๖๐ข้อ ๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลโพนจานตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ข้อบัญญัตินี้เจ้าพนักงานท้องถิ่น หมายความว่า นายกองค์การบริหารส่วนตำบลโพนจานเจ้าพนักงานสาธารณสุข หมายความว่า เจ้าพนักงานซึ่งรัฐมนตรีสาธารณสุขแต่งตั้งให้มีอำนาจหน้าที่ตรวจตราดูแลและรับผิดชอบในการดำเนินการสาธารณสุขในเขตองค์การบริหารส่วนตำบลโพนจานตามบทบัญญัติแห่งพระราชบัญญัติการสาธารณสุข พ.ศ. ๒๕๓๕สิ่งปฏิกูล หมายความว่า อุจจาระหรือปัสสาวะและหมายความรวมถึงสิ่งอื่นใดซึ่งเป็นสิ่งโสโครกหรือมีกลิ่นเหม็นมูลฝอย หมายความว่า เศษกระดาษ เศษผ้า เศษอาหาร เศษสินค้า ถุงพลาสติก ภาชนะที่ใส่อาหารเถ้า มูลสัตว์ หรือซากสัตว์ รวมตลอดถึงสิ่งอื่นใดที่เก็บกวาดจากถนนตลาด ที่เลี้ยงสัตว์หรือที่อื่นที่หรือทางสาธารณะ หมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือใช้สัญจรได้อาคาร หมายความว่า ตึก บ้าน เรือน โรง ร้าน แพ คลังสินค้า สำนักงานหรือสิ่งที่สร้างขึ้นอย่างอื่นซึ่งบุคคลอาจเข้าอยู่หรือเข้าใช้สอยได้ข้อ ๔ ผู้ครอบครองอาคารสถานที่ หรือเคหสถาน ต้องจัดให้มีที่รองรับขยะมูลฝอยและใช้ที่รองรับนั้นเป็นที่รองรับขยะมูลฝอยในสถานที่อาคารหรือเคหสถานในครอบครองของตนข้อ ๕ ที่รองรับขยะมูลฝอยจะต้องไม่รั่ว และมีฝาปิดอันมิดชิดกันแมลงวันหรือสัตว์ได้ตามแบบของเจ้าพนักงานสาธารณสุขหรือเจ้าพนักงานท้องถิ่นเห็นชอบข้อ ๖ ผู้ครอบครองอาคาร สถานที่ หรือเคหสถานต้องรักษาบริเวณอาคารสถานที่ หรือเคหสถานในครอบครองของตนไม่ให้มีสิ่งปฏิกูลหรือมูลฝอยหรือมีการถ่ายหรือทิ้งสิ่งปฏิกูลหรือมูลฝอยที่ขัดต่อสุขลักษณะข้อ ๗ ห้ามมิให้ผู้ใดถ่าย เท ทิ้ง หรือทำให้มีขึ้นซึ่งสิ่งปฏิกูล หรือขยะมูลฝอยในที่หรือทางสาธารณะหรือที่สาธารณะอื่นใด เช่น แม่น้ำ ถนน คู คลองสระน้ำ และบ่อน้ำสาธารณะ เว้นแต่ในที่ซึ่งเจ้าพนักงานสาธารณสุขได้จัดไว้หรือได้อนุญาตไว้เป็นการเฉพาะตามกรณีข้อ ๘ ห้ามมิให้ผู้ใดนำสิ่งปฏิกูลไปในที่หรือทางสาธารณะเว้นแต่จะได้ใส่ภาชนะหรือที่ปิดมิดชิดมิให้สิ่งปฏิกูลนั้นตกหล่นหรือมีกลิ่นเน่าเหม็นรั่วออกมาภายนอกข้อ ๙ ห้ามมิให้ผู้ใด ถ่าย เท ทิ้ง ซึ่งสิ่งปฏิกูลเช่น อุจจาระ ปัสสาวะ หรือวัตถุอื่นใดซึ่งเป็นสิ่งอันตรายหรือสิ่งโสโครกมีกลิ่นเหม็นลงในที่รับมูลฝอยข้อ ๑๐ ให้เจ้าพนักงานท้องถิ่นหรือบุคคลที่เจ้าพนักงานท้องถิ่นมอบหมายกำหนดพื้นที่ใดๆที่จะทำการเก็บขนขยะมูลฝอยสิ่งปฏิกูล โดยเรียกเก็บค่าธรรมเนียมตามอัตราที่กำหนดไว้ท้ายข้อบัญญัติองค์การบริหารส่วนตำบลโพนจานนี้ ทั้งนี้ ในการจะทำการเก็บขนและเก็บค่าธรรมเนียมนั้นจักต้องมีหนังสือแจ้งแก่ผู้ครอบครองอาคารสถานที่หรือเคหสถานทราบล่วงหน้าไม่น้อยกว่า๑๕ วัน หรือเมื่อได้ปิดประกาศกำหนดบริเวณที่จะทำการเก็บขนขยะมูลฝอยหรือสิ่งปฏิกูลไว้ในที่เปิดเผยไม่ต่ำกว่า๑๕ วันข้อ ๑๑ ห้ามมิให้ผู้ใดรับจ้างทำการเก็บขนซึ่งขยะมูลฝอยหรือสิ่งปฏิกูลจากอาคารสถานที่เคหสถานซึ่งอยู่ในพื้นที่ที่เจ้าพนักงานท้องถิ่นได้ประกาศกำหนดแล้วตามข้อ ๑๑ เว้นแต่จะได้รับอนุญาตจากเจ้าพนักงานท้องถิ่นข้อ ๑๒ ผู้ครอบครองอาคารสถานที่ หรือเคหสถานอื่นใด ที่มิได้อยู่ในพื้นที่ที่เจ้าพนักงานท้องถิ่นได้ประกาศกำหนดตามข้อ๑๑ ต้องดำเนินการกำจัดขยะมูลฝอยหรือสิ่งปฏิกูลตามคำแนะนำของพนักงานสาธารณสุขหรือเจ้าพนักงานท้องถิ่นโดยการเผาหรือฝังหรือโดยวิธีอื่นใดอันไม่ขัดต่อสุขลักษณะและความสะอาดเรียบร้อยของชุมชนข้อ ๑๓ ห้ามมิให้ผู้ใดทำการขน คุ้ย เขี่ย หรือขุดมูลฝอยในที่รองรับรถขน หรือสถานที่เทมูลฝอยใด ๆ ขององค์การบริหารส่วนตำบลโพนจาน เว้นแต่เป็นพนักงานเจ้าหน้าที่ที่รับผิดชอบข้อ ๑๔ ห้ามมิให้ผู้ใดทำการถ่ายเทขน เคลื่อนย้าย เคลื่อนที่สิ่งปฏิกูลในถังรับ รถขน สถานที่เท เก็บหรือพักสิ่งปฏิกูลขององค์การบริหารส่วนตำบลโพนจาน เว้นแต่เป็นพนักงานเจ้าพนักงานที่รับผิดชอบข้อ ๑๕ ผู้ใดฝ่าฝืนข้อบัญญัตินี้ต้องระวางโทษปรับไม่เกิน๑,๐๐๐ บาท และต้องระวางโทษตามมาตรา ๗๓ แห่งพระราชบัญญัติการสาธารณสุข พ.ศ. ๒๕๓๕ จำคุกไม่เกินหกเดือนหรือปรับไม่เกินหนึ่งหมื่นบาทหรือทั้งจำทั้งปรับข้อ ๑๖ ให้นายกองค์การบริหารส่วนตำบลโพนจานเป็นผู้มีอำนาจวางระเบียบเพื่อปฏิบัติให้เป็นไปตามข้อบัญญัติองค์การบริหารส่วนตำบลโพนจานนี้ประกาศ ณ วันที่ ๒๘ ธันวาคม พ.ศ. ๒๕๖๐สมพงษ์ มณีรัตน์นายกองค์การบริหารส่วนตำบลโพนจาน[เอกสารแนบท้าย]๑. บัญชีอัตราค่าธรรมเนียมต่อท้ายข้อบัญญัติองค์การบริหารส่วนตำบลโพนจานเรื่อง การกำจัดสิ่งปฏิกูลและมูลฝอย พ.ศ. ๒๕๖๐๒.แบบคำขอรับใบอนุญาตประกอบกิจการรับทำการเก็บ ขน หรือกำจัดสิ่งปฏิกูลหรือมูลฝอย ตามข้อบัญญัติองค์การบริหารส่วนตำบลโพนจานพ.ศ. ๒๕๖๐๓. ใบอนุญาตประกอบกิจการรับทำการเก็บขน หรือกำจัดสิ่งปฏิกูลหรือมูลฝอย๔.แบบคำขอต่ออายุใบอนุญาต๕.แบบคำขอใบอนุญาตทั่วไป๖.คำร้องขออนุญาตลงถังขยะ/ขอรับบริการเก็บขนมูลฝอย(ดูข้อมูลจากภาพกฎหมาย)พิมพ์มาดา/ธนบดี/จัดทำ๒๕ กุมภาพันธ์ ๒๕๖๒ [๑] ราชกิจจานุเบกษาเล่ม ๑๓๕/ตอนพิเศษ ๓๐๘ ง/หน้า ๑๖๐/๔ ธันวาคม ๒๕๖๑